Speaker sê nee vir geheime stemming oor RamaphosaNosiviwe Mapisa-Nqakula, speaker van die parlement. (Foto: ZKostile/Parlement) Die speaker van die Nasionale Vergadering, Nosiviwe Mapisa-Nqakula, het die African Transformation Movement (ATM) se versoek dat Dinsdag se parlementêre stemming oor pres. Cyril Ramaphosa se toekoms in die geheim geskied, van die hand gewys. Die ATM was nie die enigste party ten gunste van ’n geheime stemming nie: ActionSA en die EFF het óók gevra dat stemme Dinsdag in die geheim uitgebring mag word. Vuyo Zungula, ATM-president, het reeds verlede week die party se versoek aan Mapisa-Nqakula gerig, kort nadat die artikel 89-paneel van ondersoek bepaal het dat daar genoeg prima facie-bewyse is om verdere ondersoek – om Ramaphosa in ’n staat van beskuldiging te plaas – te regverdig. Mapisa-Nqakula sê in ŉ brief aan Zungula ŉ geheime stemming sal landsburgers daarvan ontneem om te sien watter posisie die verteenwoordigers van hul partye inneem. Sy glo ook dat ’n geheime stemming moontlik tot korrupsie kan lei aangesien ’n parlementslid beïnvloed kan word om te stem sonder dat hy of sy vir die stem aanspreeklikheid sal hoef te aanvaar. Mapisa-Nqakula glo ook dit sal die Nasionale Vergadering baat om ’n oop en deursigtige proses te volg aangesien dit openbare vertroue, sowel as vertroue in die Nasionale Vergadering, sal bevorder. “Die speaker is by magte om haar diskresie te gebruik in die bepaling van die stemmetode wat gebruik moet word om aangeleenthede [in die Nasionale Vergadering] te besleg waar geen stemmetode in die reëls van die NV voorgeskryf word nie,” sê Moloto Mothapo, woordvoerder van die parlement.